Nach erholsame Täg am Strand isch dänn en wiitere Nationalpark uf em Programm gstande. Nachdem mir eimal in Exmouth direkt bime Lüchtturm übernachtet händ, sind mir am nächste Morge früeh in Cape Range NP gfahre. Uf dem lange Abschnitt entlang de Küste händ mir e grossi Vielfalt a Tier chöne beobachte, wie zum Bispiel eme Känguru us 1m Entfernig, Wallabies entlang de Strass, verschiedensti Vogelarte und  im Spezielle no en Seeadler. Z Fuess händ zerst e Schlucht erkundet, bevor mir dänn i die chlini Bucht namens Turquoise Bay chilled sind. Wo s dänn am halbi sächsi langsam iidunklet hät, sind mir nach Exmouth ufd Suechi nach eme Caravanpark. Bim erste sind mir aber im hoche Boge wieder usegrüert worde mit eusem Wicked Camper. Sie heged scho zviel schlächti Erfahrige gmacht mit dene...also sind mir zum nächste Platz zoge, wo mir dänn mit Erstuune sogar no en spezielle Rabatt überchoo händ wäg eusem super  Wicked! Am nächste Tag händ mir uf de Strecki ame wunderschöne Fluss zmittag gässe und debi hunderti vo wiise Papageie ide Bäum und ihres Gschrei chöne bewundere. D Nacht händ mir uf halbem Wäg richtig Eighty Mile Beach ame idyllische Plätzli wieder direkt ame Fluss verbracht. Mit sonere Morgestimmig staht mer au gern scho am halbi 7ni uf!!! Nachdem mit z Karratha eusi Vorrät ufgfrist händ, hämmer d Hafestadt Port Hedland links ligge lah und sind direkt an 80 Meile lange Beach gfahre. En wunderschöne  Campingplatz mitte im Nüt hät eus det erwartet. Leider isch s Wätter nöd s beste gsi und drum händ mir ufs Bade es wiiters Mal müesse verzichte und händ stattdesse ganz viel Muschle gsuecht. Es wahrs Paradies für Muschelliebhaber wie d Maria isch! Da mir kein 4x4 Fahruntersatz gha händ, ischs eus nöd möglich gsi wiiter vom Caravanpark wegzcho, um die ganz grosse Muschle zfinde. Dänn die sind natürlich ide nöchere Umgebig scho all abgrased gsi. Trotzdem händ mir e ganz beachtlichi Sammlig a verschiedenste Muschle  zämebracht!